ব্রম্ননাই দারুসসালামের শিল্পকর্মে সরল অলংকরণধর্মী মেজাজ পাওয়া যায়। হাজি মাহাদি বিন হাজি মাত জাইনের শিল্পকর্মে দেখা যায় কিশোরীর দোলনায় দোল খাওয়া ব্রম্ননাইয়ের শিল্পীরা সরল ব্রম্ননাইবাসীর দৈনন্দিন জীবনযাত্রাকে শিল্পকর্মের বিষয় করে নেন। বুলগেরিয়ার শিল্পকর্মে সুনির্দিষ্ট কোনো শিল্প-নির্মাণরীতি অনুসরণের ঝোঁক দেখা যায় না। তাঁরা শিল্পকর্মে মৃৎশিল্পের বিচিত্র অনুষঙ্গ, মিহি কাচ ও কাচের উপকরণ, আগুন, আলো, তেল, তেলরং এভাবে বিচিত্র মাধ্যমের সাহায্যে কাজ করেন। আবার দেখা যায় একেবারে সরল অংকনরীতির অনুসরণ। যেমন, সেলমা এহাস্কেইল টোডোরোভার ‘ওল্ড পাকিস্তানি’ শিরোনামের আঁকা প্রতিকৃতি। কানাডার শিল্পকলা এখন ডিজিটাল শিল্পকলায় রূপ নিয়েছে। কাগজে ও অ্যাক্রেলিক মাধ্যমের সঙ্গে আধুনিক প্রযুক্তির প্রিন্ট যুক্ত করে তাঁরা শিল্প সৃষ্টি করেছেন। প্রদর্শনীর দুটি কাজ কেভিন হান্টের করা। শিরোনাম ‘ইউনিটি’ ও ‘প্রিজম’। চীনের প্রথাগত শিল্পভাবনা থেকে গত ৩০ বছরে আধুনিক শিল্পকলার নির্মাণে মনোযোগী হন শিল্পীরা। এ-প্রদর্শনীর শিল্পকর্মে দেখা যায়, মাধ্যমের বিচিত্রতা, ভিডিও ইনস্টলেশন, প্রিন্ট, অ্যাক্রেলিক, তেলরং, মিশ্রমাধ্যম। এ-প্রদর্শনীর কাজে নতুন নিরীক্ষার খোঁজ মেলে। কলম্বিয়ান শিল্পী হুয়ান রদ্রিগো পিয়েদ্রাহিতো এস্কোবার ‘অ্যাটমোসফেয়ার’ শিরোনামের কাজে রঙের প্রফুল্লতা দেখিয়েছেন। কাজটিতে ক্যানভাস কয়েকটি ভাগে ভাগ করে মানুষ ও প্রাণিকুলের অভিব্যক্তি জোরালো করেছেন। অন্যদিকে উত্তর কোরিয়া তাদের সমকালীন চিত্রকলায় বিশুদ্ধ শিল্পের চর্চা, বাস্তবরীতির নির্মাণ-কৌশলকে গুরুত্ব দিয়ে শিল্প গড়েছেন। তাঁরা শিল্পকর্মে আনন্দের রূপকেই প্রধান করে দেখেন। মিশরে শিল্পের ভার বয়ে বেড়ান শিল্পীরা রঙে, রেখায়, ভাস্কর্যে, স্থাপত্যে। গৌরবান্বিত অতীতকে মিশরের শিল্পীরা সঙ্গে রাখতে চান। মরমি ও অধ্যাত্মবাদ মিশরের শিল্পীদের কাজে দেখা যায়। মোহাম্মদ ইব্রাহিম এলমাস্রির ‘ইজিপ্ট বিটুইন দ্য ফার্স্ট ইয়ার এডি টু ২০১৫ এডি’ শিরোনামের কাজে একজন কিশোরীর দুটি প্রতিকৃতি। একটি মুখ ওড়নায় ঢাকা, আরেকটি মিশরের নেফারতিতির ভঙ্গিতে আঁকা। মিশরের শিল্পীরা অতীতকে সঙ্গে নিয়ে আধুনিক শিল্প নির্মাণ করতে চান।